Jeppe Kofod (S), 2002-04-18:
Danmark har som kommende formandsland i EU en meget vigtig rolle at spille i forhold til at sikre en aktiv europæisk udenrigs- og sikkerhedspolitik i det globale samarbejde.
For Socialdemokratiet har et godt transatlantisk samarbejde altid været afgørende, byggende på fælles demokratiske værdier som respekt for menneskerettigheder, demokrati og frihed.
Forespørgslen i dag, stillet af SF, handler jo om, hvordan Danmark som EU-formandsland vil håndtere eventuelle konflikter mellem EU og USA.
For Socialdemokratiet er det selvfølgelig vigtigt, at svaret indebærer, at der er en gensidig respekt mellem USA og Europa i forsøget på at finde løsninger på konfliktområderne.
Det kræver selvfølgelig, at Danmark som EU-formandsland lever op til sit ansvar og bidrager til på bedste vis at repræsentere europæiske synspunkter i dialogen med USA, og her kan man så sandelig have sine tvivl indimellem.
Socialdemokratiet ser en enorm europæisk opgave i forhold til at give globaliseringens udfordringer og de nye sikkerhedstrusler et nyt svar, hvor menneskelig og bæredygtig udvikling er ledetråden for os.
Europa skal derfor være i forreste linje i fredsindsatsen i verdens brændpunkter, herunder og ikke mindst i Mellemøsten.
EU skal med al kraft medvirke til en fælles EU-platform for en fredsløsning i Mellemøsten samt forpligte arabiske lande og USA til at medvirke til gennemførelse af en fredsløsning.
USA må lægge langt større pres på Sharon-regeringen for at trække sig tilbage fra de besatte palæstinensiske byer og tvinge Sharon til forhandlingsbordet.
Også hvad angår det globale nedrustningsarbejde og nye trusler fra spredning af masseødelæggelsesvåben og missilteknologi, må Europa arbejde for forpligtende og intenationalt bindende aftaler.
Vi mener, at den danske regering skal kæmpe for, at spredning af masseødelæggelsesvåben og missilteknologi imødegås gennem styrket international våbenkontrol og ikkespredningsarbejde samt en aktiv politisk dialog med de lande, hvorfra truslen udgår.
Europa skal styrke sin indsats for en global retfærdig orden baseret på en socialt, økonomisk og miljømæssigt bæredygtig udvikling.
Det kræver politisk vilje, hvis det skal lykkes, f.eks. en indsats for at forhindre klimaødelæggelserne, massiv investering i miljøforbedringer, mere social lighed og økonomisk udvikling.
Det er jo sådan, at indkomsten i 1960 for den rigeste femtedel af verdens befolkning var 30 gange større end indkomsten for den fattigste femtedel. I dag er den forskel en faktor 90.
Og mens vi i Danmark stadig væk kæmper med et stigende antal overvægtige, lider 800 millioner mennesker på verdensplan af sult og underernæring.
Mens vi bekymrer os om antallet af pc'er og internetadgang, har ikke mindre end 20 pct. på verdensplan - hvert femte barn - end ikke adgang til en helt grundlæggende uddannelse.
Og mens vi daglig drikker vandet ikke blot fra hanen, men også bader i det, har 1,2 milliarder mennesker end ikke adgang til sikkert vand.
For Socialdemokratiet er det derfor afgørende vigtigt, at Danmark skal tage sit EU-formandskab alvorligt og sikre, at europæiske synspunkter høres og indsatser styrkes, bl.a. i Johannesburg senere på året, når vi skal deltage i Verdenstopmødet om Bæredygtig Udvikling.
På den baggrund og i gensidig respekt er det vigtigt at styrke den transatlantiske dialog og partnerskabet til løsning af globale udfordringer, hvad enten det drejer sig om kampen mod terrorisme, menneskerettighedskrænkelser og krigsforbrydelser, undertrykkelse, fattigdom eller miljøødelæggelser.